Nafarroako Parlamentuko Mahaiak, 2019ko irailaren 2an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Adolfo Araiz Flamarique jaunak aurkeztutako galdera, Nafarroako Gobernuaren egitura berriaren ondorioz departamentuek, zuzendaritza nagusiek eta izendapen askeko langileek izan duten gehikuntzaren kostuari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Nafarroako Gobernuari igortzea, Legebiltzarreko Erregelamenduko 194. artikuluak agindutakoari jarraikiz, idatzizko erantzuna bidal dezan.

Iruñean, 2019ko irailaren 2an

Lehendakaria: Unai Hualde Iglesias

GALDERAREN TESTUA

EH Bildu-Nafarroa talde parlamentarioko parlamentari Adolfo Araiz Flamarique jaunak, Erregelamendu indardunean ezarritakoaren babesean, honako galdera hau aurkezten du, Nafarroako Gobernuak idatziz erantzun dezan:

Kontseilari berriak izendatu eta gero onetsi egin dira Nafarroako Gobernuaren egitura berria ezartzen duten zenbait foru dekretu eta agindu. Parlamentari naizen aldetik honako hau jakin nahi dut:

– Kuantifikatu al du Gobernuak zer kostu izanen duen egitura berri honen ondorioz departamentuen, zuzendaritza nagusien eta izendapen libreko langileen kopurua igotzeak?

– Igoera horrek zenbat diru eskatuko duela aurreikusten da?

– Nafarroako 2018rako aurrekontu orokorretako I. kapituluan ba al dago gastu horretarako aurrekontu-krediturik? Zer partidatan eta zer departamentutan?

– Behar adinako krediturik ez baldin badago, Gobernuak edo Ogasuneko kontseilariak nahitaezko aurrekontu-transferentzia egitea aurreikusten al du? Hala baldin bada, indarreko aurrekontuko zer partidatan gutxituko da kreditua Gobernuaren egitura organiko berritik heldu diren partida berriak gaitzeko?

Iruñean, 2019ko abuztuaren 13an

Foru parlamentaria: Adolfo Araiz Flamarique